Bloaz goude, e miz gouere 1899, ez eas Vallée da Vro-Gembre da arvestiñ ouzh an «Eisteddfod» hag ouzh Goursez ar Varzhed e oa e Kerdiz. Gantañ e oa ur channadur a bennoù bras evel Anatol ar Braz, Charles ar Govig, ar sonaozour Bourgault-Ducoudray, Erwan Riou, maer Kêr-Wengamp, Markiz an Estourbeilhon, Fañch Jaffrennou hag all. Du-hont eo, e-kerz Goursez ar Varzhed e voe degemeret Vallée da varzh hag «  Abherve  » a voe graet anezhañ. Antronoz, gant un nebeut tud all, e voe pedet, evit ur sizhunvezh bennak, da Llanover Hall, e kastell lady Herbert, merch Charlotte Herbert troerez ar  Mabinogion .  Pa voe savet Goursez Barzhed Breizh Vihan e Gwengamp, e 1900, e voe anvet da zrouiz ar wech-se, dindan an hevelep anv, ha goude-se e chomas feal dar Choursez, o sinañ e skridoù  Abherve  betek fin e vuhez.